arnastofnun/IGC-2024 huggingface dataset:
Hannes vill Davíð og Ólaf Ragnar

Hannes Hólmsteinn Gissurarson segir Ólaf Ragnar Grímsson og Davíð Oddsson vera sigurvegara þjóðaratkvæðis. Bloggar um það á Pressunni og í Wall Street Journal. Segir jafnframt, að Bjarni Benediktsson sé of linur til að leiða þjóðina. Hannes var hugmyndafræðingur eftirlitslausrar einkavæðingar, Davíð var forstjóri hennar og Ólafur Ragnar klappstýra. Þeir eru því sérfræðingar í hruni og geta vel endurtekið það. Í WSJ vekur Hannes upp þann möguleika, að Davíð og Ólafur Ragnar jarði fornan fjandskap. Þeir taki saman höndum um að bjarga Íslandi. Sérstæðar kringumstæður kalla á sérstæða bólfélaga.
Hreinsun hjá Vinstri grænum

Guðfríður Lilja Grétarsdóttir var í gær hreinsuð úr sæti þingflokksformanns Vinstri grænna. Sennilega er hún ekki nógu þæg við flokksformanninn. Hann hefur misst stjórn á sér við að halda uppi aga í flokknum. Hefur ekki lag á að hafa menn góða, hefur misst út tvo þingmenn. Tveir ráðherrar sitja eftir og halda uppi andófi. Steingrímur J. Sigfússon gengur of langt í agastjórn, þegar hann segir Guðfríði Lilju upp ábyrgðarstarfi. Nógu erfitt er að smala köttum, þótt ekki séu sýndir einræðistilburðir við það tækifæri. Af hverju er verið að minnka flokkinn niður í örflokk frjálshyggjugaura í fjármálum?
Rangar fréttir erlendis

Meira að segja

Guardian fer með rangt mál um IceSave á vefsíðu sinni í dag. Segir, að Íslendingar neiti að borga skuldina við Bretland. Kann að hafa verið meining margra, sem greiddu atkvæði. En þjóðaratkvæðið snerist ekki um það. Heldur um, að þjóðin hafnaði ríkisábyrgð á endurgreiðslum. Þrotabú gamla Landsbankans borgar skuldirnar eftir megni, þar á meðal skuldina við Bretland. Við fáum slæma pressu í útlöndum vegna misskilnings af þessu tagi. Mikilvægt er, að sendimenn Íslands á erlendum vettvangi taki til hendinni. Koma þarf á framfæri, að ekki var hafnað endurgreiðslu, heldur ríkisábyrgð.
Afturvirk innheimta

Hef séð á blogginu hugmyndir um, að láta ríkistryggingu innistæðna ganga til baka. Innheimta fjárhæðir, sem ranglega voru greiddar út og voru umfram hámark innistæðutrygginga. Afturvirkni er að vísu erfið, en samt freistandi. Líklega mun Hæstiréttur dæma hana ógilda. Hann stendur með auðstéttinni gegnum þykkt og þunnt. Stóru mistökin í neyðarlögum Geirs Haarde fólust í að tryggja innistæður auðmanna á kostnað skattgreiðenda. Ég hef margoft bent á, að það mátti aldrei gerast. Auðmenn áttu að fá að bera sínar byrðar eins og aðrir. Þar að auki gaf það Bretlandi og Hollandi óbærilegt haustak á ríkinu.
Kosturinn við nei-ið

Einn helzti kosturinn við nei-ið er, að það hindrar framvindu ráðagerða um að liðka fyrir kjarasamningum. Norræni og evrópski fjárfestingarsjóðurinn verða áfram lokaðir. Lánshæfismat lækkar og skuldatryggingaálag snarhækkar á lánum frjálsa markaðarins. Ekkert álver í Helguvík. Orkufyrirtækin hafa of litla orku og geta ekki fjármagnað viðbótarorku. Búðarháls er fyrir bí. Það er gott. Þjóðin venur sig á að lifa á eigin vinnu. Og venur sig af að lifa á erlendum lánum. Fylgikvillinn er sá helztur, að upp hefst gamli söngurinn um þjóðnýtingu lífeyrissjóða. Því að þeir neita að fjármagna nánast vaxtafrítt.
Kosið eftir flokkslínum

Skoðanakannanir fyrir þjóðaratkvæði sýndu 40% fylgi stjórnarflokka og 60% fylgi stjórnarandstöðu. Sýndu, að fólk ætlaði að kjósa eftir flokkslínum. Þjóðaratkvæðið staðfesti það, 60% móti samningnum og 40% með. Kjósendur greiddu atkvæði eins og formaðurinn. Nema í Flokknum, þar risu menn upp gegn Bjarna Benediktssyni. Hann er Hinn Stóri Tapari. Ögmundur Jónasson og Jón Bjarnason risu gegn formanni sínum. En þeir tóku ekki kjósendur flokksins með sér. Eiga að ganga í Framsókn, þar eiga þeir heima. Svo kemur bráðum D & B stjórn hrunverja og kvótaverja með Davíð sem forsætis. Fórum hringinn á 3 árum.
Formannsdagar Bjarna eru taldir

Meirihluti kjósenda allra flokka studdi skoðun formanns síns á IceSave. Nema kjósendur Sjálfstæðisflokksins. Þeir höfnuðu skoðun formannsins með miklum meirihluta. Persónulegur ósigur Bjarna Benediktssonar. Hans dagar sem formanns eru taldir. Sigurvegari flokksins var fyrst og fremst Davíð Oddsson ritstjóri og höfundur hrunsins. Hann mun stjórna því, hver verður formaður í þessum ömurlega flokki, sem vangefin þjóð flykkir sér um. Með Bjarna mun falla Tryggvi Þór Herbertsson, sem barðist þó fyrir málstað sínum, sem aumur formaður megnaði ekki. Náhirðin fær svo að stýra þjóðinni út í nýtt hrun.
Eins og þjóðin á skilið

Árum saman og áður en IceSave varð til kvartaði ég tíðum yfir forheimsku og ábyrgðarleysi Íslendinga. Átti auðvitað við fjölmenna hópa, en ekki þjóðina alla. Nú hefur þetta verið staðfest enn einu sinni. Kjósendur höguðu sér eins og karlinn, sem braut húsið sitt á Álftanesi til að mótmæla kerfinu. Reið og heimsk þjóð hafnaði frábærum friðarsamningi við útlönd. Heimtar að fá að sýna öllum málsaðilum fingurinn. Þar á meðal útlöndum, ríkisstjórn, Bjarna Benediktssyni og yfirstéttinni. Verður dýrkeypt, tefur efnahagslegar framfarir okkar um nokkur ár. Heimsk þjóð fær það ástand, sem hún á skilið.
Ögmundur útskýrir sig

Ögmundur Jónasson innanríkisráðherra skrifar stundum ruglingslegar greinar á blogginu. Ég á erfitt með að skilja, sérstaklega þá, sem hann

skrifaði í gær um Eyjuna. Mér skildist þar, að hann bæri ekki til baka þá frétt Eyjarinnar, að hann segði nei við IceSave. Það fannst mér trúanlegt, því hann er naskur á lýðskrumið. Síðan hafa ýmsir bloggarar reynt að túlka grein Ögmundar og fengið sitt á hvað úr henni. Ögmundur gerir sjálfur tilraun til að útskýra sig í blogginu í dag. Ég fæ samt ekki annað úr greininni en að hann elski Steingrím J. og vilji sjálfur ekki verða formaður. Guð forði okkur frá því.
Barnasjóðurinn er týndur

Barnasjóður Sonju Zorilla nam tíu milljörðum króna og er horfinn. Aldrei hefur verið úthlutað úr honum. Fyrir löngu er húsrannsókn orðin tímabær. Gæzlumenn sjóðsins eru grunaðir um að hafa skafið hann að innan til að lána sjálfum sér til jarðakaupa. Líklega hefur allt fé sjóðsins brunnið upp til agna og næst því ekki til baka. Það er dapurleg meðferð á góðvild aldraðrar konu. En gæzlumenn sjóðsins bera ábyrgð og þá þarf að draga fyrir dómstóla. Guðmundur Birgisson fjárfestir er gæzlumaður sjóðsins og getur engu svarað. Hann lítur á meðferð tíu milljarðanna hennar Sonju sem sitt prívat einkamál.
Besti flokkurinn er leyndó

Besti flokkurinn og Samfylkingin ákváðu í Orkuveitunni, að varafulltrúar í stjórn mættu ekki sjá fundargerðir 2000-2008. Á tímum kröfu um gegnsæi í stjórnsýslu halda þessir flokkar fast í leyndarhyggju fyrri ára. Segir mér, að Besti flokkurinn er ekki flokkur nýrra tíma. Hann er bara meira af sama gamla þvaðrinu, sem einkennir fjórflokkinn. Fundargerðirnar ná yfir tímann, þegar Orkuveitan breyttist úr fjárhagslegum hornsteini Reykjavíkur í tinandi gjaldþrota fyrirtæki. Mikilvægt er, að varafulltrúar í stjórn fái að vita meira um, hvernig þau ósköp gátu gerzt. Auðvitað einnig borgarbúar allir.
Góðæri kaffærði Gaflara

Hafnarfjörður hefur lengi búið við betri skilyrði en önnur sveitarfélög. Þar er gamalgróin álbræðsla, sem borgar mikið af opinberum gjöldum til bæjarins. Samt er Hafnarfjörður á hausnum, lítið skár staddur en Reykjanes, sem vill feta sömu álbræðslubraut. Hafnarfjörður gat í vikunni ekki endurgreitt fjögurra milljarða króna lán Depfa banka. Eftir átta mánuði þurfa Gaflarar að endurgreiða sama banka fimm milljarða. Þannig rambar bæjarfélagið á barmi gjaldþrots, þrátt fyrir áratuga góðæri. Máltæki segir, að á misjöfnu þrífist börnin bezt. Hafnarfjörður er dæmi um, að góðæri er ekki allra meina bót.
Gungan gafst upp og flúði

Bjarni Benediktsson fékk í samninganefndina fulltrúa, sem ákvað að styðja niðurstöðuna, friðarsamninginn. Bjarni fylgdi og þorri þingflokksins. Davíð og náhirðin gáfu út veiðileyfi á Bjarna. Siguðu mogga, amx og ínn á hann. Flótti brast í liðið. Bjarni treysti sér ekki til að fylgja eftir fyrri ákvörðun og fór að fela sig. Skoðanakannanir sýna þá útkomu, að tveir þriðju stuðningsmanna flokksins segja nei. Bara þriðjungur segir já. Dagar Bjarna eru því taldir sem formanns. Flokkurinn hverfur aftur til náhirðar Davíðs. Hrunflokkurinn mun því neita að gera upp IceSave og aðra öfgafortíð sína.
Þú borgar skuldir óreiðumanna

Þú ert að borga skuldir óreiðumanna. Og börnin þín munu gera það eftir þinn dag. Sem skattgreiðendur og sem notendur minnkandi velferðar. Kemur IceSave tæpast við, enda er það skiptimynt í samanburði við aðra óreiðu í landinu. Gjaldþrot Seðlabankans kostar 270 milljarða. Gjaldþrot bankanna kostar 190 milljarða. Allt ákveðið í tíð Geirs Haarde og Davíðs Oddssonar. Síðan hefur verið bætt við gjaldþroti Íbúðalánasjóðs, ýmissa minni banka og sparisjóða, svo og tryggingafélags, samtals um 90 milljarðar. Samanlögð óreiða landsins nemur 550 milljörðum. En við förum hins vegar nánast frítt út úr IceSave.
Villast á vandamálum

IceSave er svo lítið mál, að það mælist varla. Hækkun á verði eigna gamla Landsbankans erlendis þurrkar út vandann. Einkum Iceland Foods, sem er nú metið á 370 milljarða í Financial Times. Við þurfum að fá IceSave smámálið úr heiminum til að geta beitt okkur að margfalt stærri vanda, ríkisvæðingu innlendra gjaldþrota. Þjóðin er á fullu við að borga skuldir óreiðumanna. Án þess að vita af því, að því er virðist. Á fullu við að setja óreiðuna á bök barna sinna. Án þess að vita af því, að því er virðist. Skynsamlegra er að slá botninn í IceSave og fara að tala um raunverulegan óreiðuvanda okkar.
Höfuðpaurinn segir NEI

Sigurjón Þ. Árnason, höfuðpaur IceSave, hyggst segja nei í þjóðaratkvæðinu um IceSave. Upplýsir þetta í viðtali við

DV.is. Þar hæfir flís rassi, að bankastjóri Landsbankans og höfuðpaur hneykslisins skuli styðja Nei. Til hamingju með liðsstyrkinn.
Ósæmileg áhrif Sérstaks

Hvar er Sérstakur ríkissaksóknari? Er hann í fríi? Eða dauður? Engin leið er að sætta sig við, að hver mánuðurinn líði af öðrum, án þess að hann gefi út ákærur. Þær áttu að koma fyrir ári samkvæmt fyrstu loforðum hans. En engin ákæra hefur enn birzt. Seinagangurinn skaðar samfélagið og magnar máttlausu reiðina, sem myrkvar þjóðfélagið. Margir ætla að segja nei á laugardaginn, því að þeir halda sig annars borga fyrir Bjöggana. Að lögum verði ekki komið yfir bófana, sem settu okkur á hausinn. Í því felast ósæmileg áhrif Sérstaks ríkissaksóknara á eðlilegan friðarsamning þjóðarinnar við útlandið.
Ég um Mig frá Mér til Mín

Ég heyrði um daginn í manni, sem sagði stórt nei við IceSave í útvarpi Sögu. Man eftir honum úr hestaferð fyrir löngu. Var svona Ég um Mig frá Mér til Mín týpa. Fór ekki eftir verklagsreglum um rekstur lausra hrossa. Þær hentuðu honum ekki. Fór ekki eftir reglum um aðgætni í áningu. Þær hentuðu honum ekki. Ekki þýddi að útskýra fyrir honum forsendur verklagsreglna. Hann skildi ekki útskýringar. Var þó ekki í útrásinni, of heimskur til að græða peninga. Hugsaði samt eins og bófarnir. Vildi skara eld að eigin köku, en ekki slökkva óviðkomandi elda. Ég gætti þess, að hann kæmi ekki aftur með.
Þið kusuð þetta yfir okkur

Þið berið ábyrgð á hruninu. Kusuð það yfir okkur. Mikill meirihluti kjósenda studdi Davíð og Geir til valda og hækjuflokka, sem Flokkurinn hafði með sér í ríkisstjórn. Við vöndum pólitíkusa á að haga sér eins og þeim þóknaðist. Davíð þóknaðist að hafa ekkert eftirlit með neinu. Hann bjó til ruglið sem forsætis og seðlabanka. Síðan kom Davíðshrun og enginn þykist bera ábyrgð á neinu. Ekki banka- og útrásarbófar. Enn síður Davíð og Geir og allir hinir. Allra sízt kjósendur, segjast ekki bera neina ábyrgð á IceSave. Samt kaus meirihlutinn yfir okkur óreiðumenn, Davíðshrun og IceSave. Og segir enn nei.
Iceland Foods borgar IceSave

Iceland Foods verzlanakeðjan í Bretlandi hefur snarhækkað í verði síðustu daga að mati Financial Times. Verðið er komið upp í 370 milljarða króna. Orðið miklu hærra en mat skilanefndar Landsbankans á öllum eigum bankans í útlöndum. Hækkunin ein er hærri en matið á verðgildi Iceland Foods í mati skilanefndarinnar. Það þýðir, að Landsbankinn gamli á fyrir kröfunni. Að íslenzka ríkið þarf ekki að greiða neitt. Þrotabúið fær þar á ofan töluvert upp í vextina. Ekkert af IceSave verður þá lagt á börnin. IceSave var lítill vandi fyrir breytinguna, en er nú enginn orðinn. Nógur er vandi okkar samt.
Magnað afrek hrunstjórans

Meirihlutinn segir ekki bara nei við IceSave samningi. Hann segir líka nei við ríkisstjórn og stjórnarsamstarfi. Hún riðar því til falls. Meirihlutinn segir líka nei við Bjarna Benediktssyni. Hann riðar því til falls. Eftir þingkosningar í sumar tekur Sjálfstæðisflokkurinn við völdum með 40% fylgi þjóðarinnar og myndar nei-stjórn með Framsókn. Flokkurinn verður þá undir nýjum formanni, samþykktum og smurðum af heilögum Davíð Oddssyni, leiðtoga lífs okkar. Magnað afrek sjálfs hrunstjórans. Missti völdin eftir Davíðshrun og verður samt aftursætis-bílstjóri Flokksins á 3ja ára afmæli hrunsins.
Davíð gengur aftur

Fréttablaðið og Ríkisútvarpið hafa upplýst, að nei-fólk sé ofan á. Úrslit þjóðaratkvæðisins á laugardaginn verði nei, því miður. Íslendingar fá úrslitin, sem þeir eiga skilið. Unnvörpum féllu þeir fyrir lymskulegum áróðri og eiga bara skilið þá erfiðleika, sem sigla í kjölfarið. Þótt þeir neiti að axla ábyrgð á vanda þjóðarinnar, hverfur vandinn ekki. Skásta útkoman er, að verð erlendra eigna Landsbankans hækki eins og verzlanakeðjunnar Iceland. Þá gufar skuldin upp af sjálfu sér. Alvarlegust er niðurstaðan fyrir Bjarna Benediktsson. Hann er núna baulaður niður á flokksfundum. Davíð Oddsson tekur þar við völdum.
Sekur eins og erfðasyndin

Baldur Guðlaugsson verður hreinsaður af vinum sínum í Hæstarétti. En hann er samt sekur eins og sjálf erfðasyndin. Héraðsdómur komst að því, dæmdi hann í tveggja ára tugthús og gerði þýfið upptækt. Hann hafði misnotað stöðu sína sem ráðuneytisstjóri til innherjasvika. Þetta er allt einfalt og augljóst. Hæstiréttur er hins vegar að töluverðu leyti skipaður skjólstæðingum og vinum Davíðs Oddssonar og Björns Bjarnasonar. Þeir munu reyna að draga úr héraðsdómi. Ég spái, að þeir muni sýkna Baldur. Það verður útfararskrift þess dómstóls, sem með orðhengilshætti hefur ítrekað gengið fram af fólki.
Nefnd á svig við þjóðfund

Að nokkru leyti eru tillögur stjórnlaganefndar andstæðar þjóðfundinum. Til dæmis gera þær ráð fyrir óbreyttri kjördæmaskipan. Þjóðfundurinn hafði beðið um allt landið sem eitt kjördæmi. Þær gera ráð fyrir opinberri ríkistrú og ríkisvernd trúarbragða. En þjóðfundurinn hafði beðið um trúfrelsi, þar á meðal frelsi til vantrúar. Tillögur stjórnlaganefndar bera svip yfirstéttar landsins. Þess vegna eru þær frábrugðnar tillögum þjóðfundarins. Nú þarf stjórnlagaráð að velja milli yfirstéttar og þjóðar. Valið á að vera auðvelt, því að þjóðfundurinn var miklu nær vilja þjóðarinnar en stjórnlaganefndin.
Ofsatrú á hagstæðum dómum

Margir Íslendingar eru sannfærðir um að ná rétti sínum í dómsmálum. Vísa til lagaákvæða, sem þeir telja sér hagstæð. Átta sig ekki á, að lagatæknar finna alltaf einhver ákvæði, sem henta þeirra málflutningi. Enginn veit, hvað af þessum orðhenglum verður svo notað við dómsúrskurð. Menn hafa engin tök á að láta dómara dæma eftir sínum orðhenglum og ekki annarra. Dálæti á dómsmálum ber því vott um þrönga og áhættusækna sýn. Skynsamt fólk treystir ekki á réttlæti dómsniðurstaðna. Það reynir að semja um útkomu, sem báðir aðilar geta þolað. Samningar eru siðaðri og traustari en dómsúrskurðir út úr kú.
Úr lagi gengið Líbýustríð

Stríðið í Líbýu er orðið þrátefli. Uppreisnarmenn berjast lítið og treysta á loftárásir Vesturveldanna. Tveir fyrrverandi hershöfðingjar Gaddafis þykjast stjórna uppreisninni. Báðir eru vafasamir pappírar, sjást lítið á vettvangi. Styrjöldin er að breytast í valdabaráttu innan hersins. Eins og venjulega er Atlantshafsbandalaginu kennt um þráteflið, það geri ekki nægar loftárásir. Staðreyndin er samt sú, að uppreisnarmenn þora sjálfir ekki að berjast. Þeir héldu, að Vesturveldin mundu færa sér sigur á silfurfati. Nokkrum sinnum áður hefur komið í ljós, að loftárásir vinna ekki stríð. Samanber Víetnam.
Talað í hótunum

Gott hefði verið, að síamstvíburar atvinnu- og verkalýðsrekenda hefðu mælt með friðarsamningi við útlandið. Hefðu auðveldlega getað bent á augljósa hagsmuni umbjóðenda sinna af friðarsamningi. Veldur meiri lánum á betri vöxtum, meiri framkvæmdum og meiri atvinnu. En þeir kusu heldur að tala í hótunum. Vilhjálmur Egilsson, talsmaður síamsbræðra, segir ekkert verða samið um kaup, ef friðarsamningurinn verði felldur. Alveg eins og hann talar í hótunum um kvótagreifana. Verði þeir ekki verndaðir, verði ekki samið um kaup og kjör. Boðskapur af slíku tagi er því miður ekki traustvekjandi.
Kennslustund í hagfræði

Arion-banki stjórnaði útþenslu N1, sem er komið á hausinn. N1 fékk peninga bankans til að ryðja samkeppni úr vegi og koma upp einokun. Þetta var svo dýrt, að N1 skuldar 53 milljarða. Þar af á að afskrifa 35 milljarða. Nýtt félag fær svo að halda áfram þeirri einokun, sem gamla félagið hafði náð. Verðlagið hjá N1 verður áfram í skýjunum. Þá verður Hermann Guðmundsson áfram forstjóri. Hann er talinn svo góður í að reka einokun! Þannig hefur Arion-banki rústað samkeppni á stóru sviði í atvinnulífinu. Pungað tugum milljarða í tóma vitleysu. Og verndað gæludýrið sitt, ruglaða forstjórann.
Kunna að sýna fingurinn

Á laugardaginn kemur reiða fólkið á kjörstað til að sýna fingurinn. Til að sýna ríkisstjórninni fingurinn. Til að sýna Bretlandi og Hollandi fingurinn. Til að sýna nýlenduherrum og kolanámueigendum fingurinn. Til að sýna pólitík fingurinn. Til að sýna alþjóða auðmagni fingurinn. Til að sýna penningabófum fingurinn. Til að sýna Evrópusambandinu fingurinn. Og svo framvegis. Einmitt það eitt, sem stór minnihluti þjóðarinnar kann. Tekur ekki ábyrgð á löglega kjörnum fulltrúum, löglega kjörnum Davíð og Geir. Vill áfram reyna ýmis lögfræði-trikk og lagatæknilegar sjónhverfingar til að fresta framtíðinni.
Réttan fókus vantar í reiðina

Margir eru þeir reiðir, sem ætla að segja Nei í þjóðaratkvæðinu. Vilja sýna yfirstéttinni fingurinn. Reiðir yfir meðferðinni á sér og sínum í hruninu og eftir hrunið. Kenna pólitíkusum um rýrðan kost sinn. Eiga erfitt með að ná fókusi á orsakir vandamála sinna. Blandast hjá mörgum saman við þjóðrembu og fortíðarþrá, samfara ótta við útlönd og útlendinga. Þessir hringja í útvarp Sögu og hella úr skálum reiði sinnar. Fasistar eru lítill hluti þjóðarinnar, langt innan við fjórðung, en áberandi um sinn. Réttlát reiði fólks í garð ónothæfrar yfirstéttar þarf að beinast í skynsamlegri farveg en fasisma.
Bera einir alla ábyrgð

Þótt pokapresturinn Terry Jones í Florida brenni kóraninn, er ekki honum að kenna, að múslimar drepi fólk. Bókabrenna er bara aulaskapur og manndráp eru allt annað. Ef talíbanar tryllast vegna bókabrennu og drepa þrjátíu manns, er það þeim einum að kenna. Annars gæti Hitler sagt, að heimstyrjöldin hafi verið Pólverjum að kenna, því þeir neituðu að fallast á kröfur hans. Fólk, sem fremur glæpi, ber sjálft ábyrgð á þeim. Ekki þeir, sem hugsanlega hafa reitt bófana til reiði. Því er rangt að segja í fréttum, að gerningur Terry Jones hafi kostað þrjátíu manns lífið. Talíbanar bera einir alla ábyrgð.
Einn og sami maðurinn

Einu sinni fyrir langalöngu var ég ritari blaðamannafélagsins. Samdi fyrir hönd þess kröfugerð á hendur útgefendum. Fór með kröfuna til vararitara útgefendafélagsins, þar sem ég tók sjálfur við henni sem slíkur. Ekki mátti fara í hart með málsaðilum, mér og mér. Því var Eyjólfi Konráð Jónssyni, ritstjóra Morgunblaðsins, falið alræðisvald í málinu að ráði deiluaðila. Fórst honum það vel úr hendi og voru allir sáttir að kalla. Mér dettur þetta stundum í hug, þegar ég fylgist með Vilhjálmi og Gylfa í sjónvarpinu. Hvor er Vilhjálmur og hvor er Gylfi? Þetta virðist vera einn og sami maðurinn.
Ekki með öllum mjalla

Í fyrra var Hermann Guðmundsson valinn Markaðsmaður ársins. Nú er fyrirtæki hans, N1, komið á hausinn. Í millitíðinni vildi Hermann sýna bókaútgefendum, hvernig ætti að gefa út bækur. Sat uppi með óselt upplag og reiða höfunda. Hermann er einn af sjálfsöruggu ævintýramönnunum, sem bankastjórarnir dýrka umfram alla aðra. Ausið var peningum í hann til að éta samkeppnina. Keypti á yfirverði alls konar fyrirtæki, smurstöðvar, varahlutaverzlanir og sjoppur. Skuldsetti N1 upp fyrir haus. Nákvæmlega eins og fyrir hrun. Þeir, sem stýra bönkum og fyrirtækjum núna, eru ekki með öllum mjalla. Ekkert síður en þá.
Batnandi auglýsingastríð

Auglýsingar já-sinna og nei-sinna eru góðar í Fréttablaðinu í dag. Þær eru eins og auglýsing já-sinna í sama blaði í gær. Gefa stuttaralega innsýn í helztu áherzlur hinna ólíku sjónarmiða. Engar röksemdir eru í auglýsingunum, en þær koma fram á öðrum vettvangi. Þetta er allt annað líf en auglýsingar um mannætuhákarl og barnaþrældóm í brezkum kolanámum. Blogg og fésbók eru full af fasistarugli að hætti Egils Ólafssonar, en slíkt passar ekki í auglýsingum. Vonandi verður endasprettur baráttunnar á þessum breyttu nótum, í röksemdum og staðhæfingum, fremur en í gælum við frumstæðar hvatir fólks.
Þurfti að leggja í stæði fatlaðra

Birna Einarsdóttir bankastjóri lagði í stæði fatlaðra við skautahöllina. Hún þurfti að gera það, því að hún þurfti að hjálpa stelpum úr skóm. Hún er ein af þeim, sem gerir það, sem hún þarf að gera, hvað sem lög og reglur segja. Ef upp um svona fólk kemst, segir það sorrí. Það sagði Birna. Svona er líka Hannes Smárason útrásarbófi. Lagði í stæði fatlaðra, því að hann þurfti. Um helgina skíðaði maður yfir keppnisbraut á Landsmóti og var næstum farinn um markið, þótt keppnismaður væri í brautinni. Maðurinn þurfti að komast þarna. Svona eru ótrúlega margir Íslendingar sjálfhverfir og einsýnir og gráðugir.
IceSave er ókeypis

Góð sundurliðun á IceSave er í Fréttablaðinu í gær í fréttaskýringu Brjáns Jónassonar. Kökurit flokkar þar eignir þrotabús Landsbankans. Sýnir hlutfall ýmissa tegunda af eignum. Þriðjungurinn felst í reiðufé, sem búið er að fá. Annar þriðjungur felst í inneign hjá nýja Landsbankanum, sem stjórnvöld sjá um að borga. Hlýtur að teljast trygg eign, varla verður ríkið gjaldþrota. Síðasti þriðjungurinn felst í erlendum útlánum og hlutabréfum, sem skila sér nánast að fullu. Lítið brot af eignasafninu er ótryggt. Varfærin skilanefnd segist eiga 89% upp í skuldir, en mun raunar eiga meira en 100% upp í þær.
Fjölnota nei fasisma og þjóðrembu

Ein helzta röksemdin gegn friðarsamningum við útlönd er, að Nei þýði allt annað en kjörseðillinn segir. Okkur er sagt að fara á kjörstað til að segja nei við Evrópusambandinu. Til að segja nei við ríkisstjórninni. Til að segja nei við lánshæfis-fyrirtækjum. Til að segja nei við nýlenduríkjum. Til að segja nei við vinnu íslenzkra barna í brezkum námum. Til að segja nei við landráðum. Til að segja nei við “ólögvörðum” kröfum. Til að segja nei við greiðslu á skuldum óreiðumanna. Til að segja nei við afdönkuðum ráðherrum. Allir hnappar fasisma og þjóðrembu eru í fullum gangi í kosningabaráttunni.
Lánshæfismat er dómur

Fyrirtæki í lánshæfismati geta haft rangt fyrir sér. Moodys, Standard & Poors og Fitch Ratings, öll með tölu. Væri þá vandi fjármálastofnana og fjárfesta. En vandi okkar snýst ekki um það, því að við erum að kría út lán. Vandi okkar snýst um, að erlendar fjármálastofnanir og fjárfestar trúa lánshæfismatinu eins og nýju neti. Fari lánshæfi Íslands í ruslflokk, þorna fjármagnslindir og vextir hækka á því litla fé, sem fæst. Þótt maður gangi undir manns hönd við að leiðrétta svokallaðan misskilning Moodys, hefur það engin áhrif. Jafnvel virðulegri sendinefnd frá Advice mundi mistakast það.
Ögmundur skipar nefndir

Ekki er til það vandamál, að Ögmundur Jónasson sé ekki reiðubúinn til að skipa nefnd í málið. Árum saman hefur verið vitað, að Útlendingastofnun er biluð plata, sem aðeins getur sagt Nei. Þegar alþjóð hneykslast á synjun dvalarleyfis fyrir Priyönku Thapa, getur Ögmundur ekki neitt. Muldrar bara um, að hann muni skipa starfshóp til að endurskoða starfsreglur um meðferð slíkra umsókna. Enginn mannsbragur er á Ögmundi í þessu frekar en í öðru. Fyrstu verk hans sem ráðherra fólust í að láta fljúga með sig út og suður um landið til að klippa borða. Fáir valda eins miklum vonbrigðum og Ögmundur.